Rosenborg-spiller Jonas Svensson (22) er tatt ut i landslagstroppen til EM-kvalifiseringskampene mot Malta og Italia i oktober.

Det opplyser Fotballforbundet i en pressemelding fredag.

Guttdrømmen i oppfyllelse

– Det var stort, jeg våknet til meldingen i dag tidlig, og det var jo et lite plaster på såret etter kampen i går som fortsatt satt i. En guttedrøm som går i oppfyllelse, sier Svensson til TV 2.

22-åringen har vist god form for Rosenborg i år og har spilt alle Rosenborgs 25 kamper i Tippeligaen denne sesongen. Nå er han for første gang tatt ut på landslaget.

– Dette har vært et mål for meg og noe jeg har jobbet bevisst imot. Da jeg gikk fra å være midtbanespiller til å bli høyreback hadde jeg landslagsplass i tankene, fortsetter Svensson.

Også Per-Mathias Høgmo ser frem til å få Rosenborg-spilleren inn i gruppen.

– Han har hatt et lite gjennombrudd denne sesongen som høyreback. Det er en spiller i god utvikling som vi har fulgt over lang tid. Vi gleder oss til å stifte bekjentskap med Jonas, sier landslagssjef Per-Mathias Høgmo.

Blir Høglis erstatter

Svensson går inn som erstatter for Tom Høgli, som måtte melde forfall på grunn av et brudd i ryggen.

Svensson står bokført med tre U23-landskamper og 16 U21-landskamper. Totalt har han spilt 62 aldersbestemte landskamper for Norge.

– Jeg gikk gjennom troppen i morges og ser at jeg kjenner de aller fleste. Det er mange fra 90/91-kullet og jeg talte hele 10 med RBK-tilknytning. Det er uansett veldig fint å ha de fire andre fra laget å støtte seg litt på. All ære til klubben og lagkameratene våre for at Rosenborg setter sånn preg på landslaget. Men det er jo slik det må være også. Vi har hevdet oss og gjort det bra i flere turneringer, så da er det naturlig at vi blir mange, forteller Svensson.

– - Det blir ikke noen pause, men det har ingenting å si. Jeg elsker å spille kamper. Og det er ekstra kult at disse kampene virkelig betyr noe. Det skal jo avgjøres om vi kommer oss til EM, og det er gøy å få være med på. Stort for en liten gutt fra Verdal.

Norge møter Malta 10. oktober før turen går til Italia og den siste kampen i EM-kvalifiseringen 13. oktober.